Nokian Panimon Facebook-päivitys loksautti oluen ystävien leuat, panimo näet lupailee laittavansa myyntiin todella olutpitoisen joulukalenterin. Pieni panimo tahtoo näyttää, että isoille panimoille on tarjota kilpailua.

Panimotyöntekijät Miitri Jokitie ja Mika Kautonen esittelevät massiivista joulukalenteria. Nokian Panimo

Suomen satavuotisjuhlavuonna Karjala järkytti olutmarkkinoita tuomalla kauppoihin sadan oluen pakkaukset. Jo tuolloin Nokan Panimolla sisuunnuttiin ja haluttiin näyttää, etteivät isot olutpakkaukset ole vain suurien panimoiden erikoisuus.

Markkinoille pamahti 1000-päkki. Nyt Nokian Panimolla on vedetty suuremmanlainen ideointilakki päähän, sillä tuoreen Facebook-päivityksen perusteella markkinoille on isketty kaikkien olutjoulukalentereiden kauhu: 24 000 olutta yhdessä pakkauksessa.

– 24 tölkin joulukalenterit on neuvolakamaa, kun täräytetään takapihalle keisarillinen joulukalenterien karvalakkimalli, panimo kertoo laajalle levinneessä Facebook-päivityksessään.

Vajaassa tunnissa päivitys on kerännyt yli sata jakoa ja satoja kommentteja. Mistä ihmeestä on kysymys? Panimon talousjohtaja Janne Paavola vastaa puhelimeen ja nauraa kysymykselle hyväntuulisesti.

– No tuli tämmöinen idea, että mitä jos laitetaan näitä 1000-päkkejä 24 kappaletta, tulisi sitten olutjoulukalenteri. Olutjoulukalenterithan ovat sellainen nouseva juttu, mutta niissä on vain yksi olut per päivä. Tehtiin vähän isompi sitten, Paavola kertoo.

Siinä missä tavanomainen, 24 olutta sisältävä olutjoulukalenteri mahtuu mukavasti kaappiin ja maksaa joistakin kympeistä joihinkin satasiin, on Nokian Panimon kalenterilla hieman enemmän kokoa ja hintaa.

– Mitäs minä sanoisin, se taitaa olla noin kuusi metriä kertaa kuusi metriä pituus- ja leveyssuunnassa, Paavola pohdiskelee.

Hintaa massiiviselle joulukalenterille tulee napakat 48 000 euroa. Tästä huolimatta kiinnostusta on ollut.

– Kyllä on kyselyitä tullut kovasti ollut, Paavola kertoo myhäillen.

Paavolan mukaan jokainen 24 000 oluen joulukalenteri kootaan tilauksesta.